XI број 06 -50/23

Веће Градске општине Звездара на основу члана 56. Закона о спречавању корупције ("Сл. гласник РС", бр. 35/2019 и 88/2019) и члана 43-45. Пословника Већа Градске општине Звездара XI број 06 –42/19 од 03.12.19. године и XI број 06 –51/22 од 22.11.2022. године, дана 17.11.2023. године, доноси

# **З А К Љ У Ч А К**

**О ДАВАЊУ ПОЗИТИВНОГ МИШЉЕЊА ЗА ВРШЕЊЕ ВИШЕ ЈАВНИХ ФУНКЦИЈА**

**ДАЈЕ СЕ** позитивно мишљење да **ОЛИВЕРА ЈОВАНОВИЋ** истовремено са функцијом начелника Управе Градске општине Звездара може да врши и јавну функцију секретара Изборне комисије Градске општине Звездара.

# **О б р а з л о ж е њ е**

Дана 16.11.2023. године Оливера Јовановић је захтевом тражила да Веће Градске општине Звездара да мишљење у складу са Законом о спречавању корупције, да може да обавља две јавне функције одн. поред функције начелника управе да може вршити и функцију секретара Изборне комисије Градске општине Звездара. Решењем Већа Градске општине Звездара XI број 06 -29 /2021 од 01.06.2021. године Оливера Јовановић постављена је за начелника Управе Градске општине Звездара.

Решењем Републичке изборне комисије 02 број 013-311/23 дана 15.11.2023. године Оливера Јовановић је именована за секретара Изборне комисије Градске општине Звездара.

Одредбом члана 56. став 4. Закона о спречавању корупције прописано је да јавни функционер који је изабран, постављен или именован на другу јавну функцију и који намерава да више функција врши истовремено, дужан је да у року од осам дана од дана избора, постављења или именовања затражи сагласност Агенције. Уз захтев, јавни функционер доставља и прибављено позитивно мишљење органа који га је изабрао, поставио или именовао на јавну функцију, а јавни функционер који је изабран на јавну функцију непосредно од грађана доставља позитивно мишљење надлежног радног тела органа у коме је јавни функционер.

Веће Градске општине Звездара даје позитивно мишљење да Оливера Јовановић истовремено врши обе јавне функције, имајући у виду да не постоји однос зависности, надређености и контроле, који би могао да утиче на непристрасно вршење наведених јавних функција, нити би се њиховим истовременим вршењем нарушило савесно и одговорно вршење обе јавне функције.

На основу изнетог, Веће Градске општине Звездара донело је закључак као у диспозитиву.

 Закључак донет на седници Већа Градске општине Звездара XI број 06 – 50/23 од 17.11..2023.године.

  ПРЕДСЕДНИК ВЕЋА

ГРАДСКЕ ОПШТИНЕ ЗВЕЗДАРА

 Владан Јеремић